钦定古今图书集成/明伦汇编/氏族典/第257卷 > 王舒
## 钦定古今图书集成/明伦汇编/氏族典/第257卷 > 王舒

按《晋书王舒传》：“舒字处明，丞相导之从弟也。父会，侍
御史。舒少为从兄敦所知，及敦为青州，舒往依焉。元
帝镇建康，参镇东军事，出补溧阳令。太宁初，徙廷尉。
敦表舒为荆州刺史。及敦败，王含父子奔舒，舒遣军
逆之，并沈于江。进都督荆州，征为尚书仆射。时将征
苏峻，司徒王导欲出舒为外援，乃授会稽内史。在郡”
二年，而苏峻作逆，乃假舒节、都督，行扬州刺史事。时
庾冰弃郡奔舒，舒移告属县，以虞𩦎、谢藻监前锋征
讨军事。前义兴太守顾众、护军参军顾飏等皆起义
军以应舒。贼转攻吴兴，舒遣子允之以精锐邀贼于
武康，破之。贼平，以功封彭泽县侯。寻卒官。赠车骑大
将军、仪同三司，谥曰穆。长子晏之，苏峻时为护军参
军，遇害。晏之子崑之嗣。卒，子陋之嗣。宋受禅，国除。